કેટલીક વાર સત્ય પ્રાણીબાગમાં પૂરાયેલા ઘરડા સિંહ જેવું લાચાર લાગે, જે પોતાની શક્તિ ખોઈ બેઠો છે પણ શ્વાસ હજી ખૂટ્યા નથી. સત્યની સ્થાપના સિંહાસન ઉપર થાય એ પ્રજા માટે હિતકારક છે. લાલુપ્રસાદ યાદવ જેવું અસત્ય તો જેલના સળિયા પાછળ જ હોવું જોઈએ. તાગડધિન્ના કરતાં જુઠ્ઠાણા જોઈજોઈને આંખો દાઝતી જાય છે. સગીર વયની બાળાઓ ઉપર થતાં પાશવી બળાત્કારના કિસ્સા સંસ્કૃતિના સત્યને લજવી રહ્યા છે. સંસદમાં થતા ભવાડા જોઈને થાય કે સત્યનું સૌથી વધુ ચીરહરણ તો અહીંયા જ થાય છે. ઈશ્વરને પામવા માટે જેના આશરે જતા હોઈએ છીએ એ ધર્મગુરુઓના કૌભાંડો બહાર પડતા જોઈને થાય કે ધર્મનું સત્ય કેટલું બચ્યું છે? આપણું સત્ય આપણી ભીતરથી પ્રગટતું હોય છે. કમનસીબે એનો અવાજ સાંભળવાનું આપણે ભૂલી રહ્યા છીએ. એષા દાદાવાળાની એક અન્ય કવિતા સાથે સત્યથી શ્રદ્ધા તરફ જઈએ.